รัฐบาลเดินหน้าช่วยปลดพันธะผู้มีรายได้น้อยจากหนี้นอกระบบและแก้ปัญหาเรื่องที่ดินทำกินอย่างต่อเนื่อง
รัฐบาลเดินหน้าช่วยปลดพันธะผู้มีรายได้น้อยจากหนี้นอกระบบและแก้ปัญหาเรื่องที่ดินทำกินอย่างต่อเนื่อง พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เดินทางไปติดตามความคืบหน้าและร่วมส่งมอบทรัพย์สินคืนให้กับประชาชนจากการแก้ปัญหาหนี้นอกระบบพร้อมกันทั่วประเทศเป็นครั้งที่ 7 โดยเดือนมกราคมนี้ สามารถช่วยเจรจาไกล่เกลี่ยคืบหน้า จำนวน 31,751 ราย มูลหนี้และทรัพย์สินรวมกว่า 58,900 ล้านบาท ส่งคืนทรัพย์สินให้กับประชาชนได้ จำนวน 2,251 ราย เป็นโฉนดที่ดิน 1,891 ฉบับ ที่ดินจำนวน 6,250 ไร่ มูลค่ากว่า 3,900 ล้านบาท พลเอก ประวิตร  กล่าวแสดงความยินดีและเป็นกำลังใจให้กับประชาชนที่ได้รับทรัพย์สินคืน โดยย้ำว่ารัฐบาลจะขับเคลื่อนแก้ปัญหาหนี้นอกระบบอย่างจริงจังต่อไป ทั้งการเจรจาไกล่เกลี่ยและการบังคับใช้กฎหมาย โดยไม่ปล่อยให้ประชาชนถูกกดขี่และโดดเดี่ยวจากการข่มขู่ของอิทธิพลในทุกรูปแบบ พร้อมทั้งขอให้ทุกส่วนราชการที่เกี่ยวข้อง เร่งขับเคลื่อนช่วยแก้ปัญหาคืนความเป็นธรรมให้กับผู้ที่รอรับการช่วยเหลือซึ่งยังมีอีกมาก โดยขอให้ช่วยกับประคับประคองสนับสนุนให้ประชาชนผู้มีรายได้น้อย สามารถกลับมาลุกยืนและเข้มแข็งไปด้วยกันทั้งนี้ภาพรวมตั้งแต่เดือนกรกฎาคม 2561 ถึงเดือนมกราคม 2562  ฝ่ายความมั่นคงได้ร่วมกันขับเคลื่อนแก้ปัญหาหนี้นอกระบบสามารถส่งคืนทรัพย์สินให้กับประชาชน จำนวน 16,996 ราย มีมูลค่ารวม 19,167 ล้านบาท เป็นโฉนดที่ดิน 13,603 ฉบับ จำนวนที่ดินรวม 42,844 ไร่